
JO LEIGH

Singel i NY

Oversatt av

Irene H. Sørsdahl


Dette er den første delen av tre i miniserien Manhattans konger. En gruppe kvinner har funnet den perfekte måten å date de ettertraktede mennene på Manhattan.

Kjære leser!

New York City var min først store kjærlighet. Det høres kanskje rart ut, men jeg har vært helt vill etter Manhattan siden den første gangen jeg dro dit som barn. Faren min er fra New York, så vi pleide å fly dit fra California ganske ofte. Senere fikk jeg venner som pendlet mellom New York og Los Angeles, og jeg pleide å besøke dem i alle fall én gang i året og var lommekjent.



Da jeg fikk ideen til Manhattans konger (hvorfor fantes det ikke noe slikt da jeg var ung?) visste jeg at historien hørte hjemme i New York. Du kan spørre en hvilken som helst singel kvinne på Manhattan, og hun vil gråtende fortelle deg hvor vanskelig det er å finne en mann i den travle storbyen.



Bree Kingston er en sjarmerende jente fra en liten by i Ohio som har pågangsmot nok til å flytte til Manhattan på egen hånd for å virkeliggjøre drømmene sine. Hun hadde aldri forestilt seg at hun ville ende opp i sengen til Charlie Winslow, den mest berømte bloggeren på Manhattan. Men Bree har en femårsplan, og i den inngår det ikke noe som distraherer, og slett ikke noe som kjærlighet…



Jeg håper du vil like historien. Neste måned kan du leser mer om Manhattans konger.

Jo Leigh




Til Birgit, med takk for entusiasmen og støtten din.

Og til Debbie og Jill. Dere rocker. 


Første kapittel

Endre profil

Bree Kingston

Tekstforfatter, BBDA, Manhattan

Case Western University, markedsføring og mote

Bor på Manhattan <3 Singel, fra Ohio

Født 22. mars

Bree Kingston hadde bodd på Manhattan i fem måneder og tolv dager. Dette var den tredje gangen hun var innom kjøkkenet i kjelleren på St. Mark’s Church der hun og seksten andre kvinner hun knapt kjente, skulle bytte dypfryste lunsjretter. Det var Lucy Prince som inviterte henne med etter at de hadde kjent hverandre i fire dager. Lucy var ikke med på byttekveldene. Ikke nå lenger. Hun hadde flyttet til Buffalo sammen med forloveden sin. Det var slik sovesofaen Bree sov på hadde blitt ledig. Hun delte en liten treromsleilighet med tre andre jenter. Leien var et kupp. Bare sju hundre dollar i måneden. Komfyren i leiligheten hadde ikke virket så lenge noen kunne huske.

Faktisk var dette den sjette gangen hun var innom kjøkkenet til kirken. Hun hadde fått tillatelse til å bruke det på kveldene før byttedagen for å lage lunsjene sine. Seksten porsjoner med vegetarlasagne og middels sterk chili var pakket i små plastbokser klare til å bli delt ut under bytteseremonien.

Selv om det hadde hørtes rart ut første gangen hun hørte om gruppen, led Bree av de to vanligste sykdommene som fulgte med det å leve ut drømmen sin på Manhattan: Ingen tilfredsstillende ungkarer og ingen penger.

Hun hadde vært forberedt på begge deler. Ettersom hun hadde brukt mesteparten av de tjuefem første leveårene sine til å planlegge flukten til New York, hadde hun lest hver eneste artikkel, blogg og bok om temaet. Hun hadde spart nesten alt hun tjente av penger under studietiden og hadde til og med en akseptabel sparekonto til bruk i nødstilfelle. Bree hadde tenkt å bli.

Det var helt fantastisk at hun hadde snublet over denne lunsjbyttegruppen. Fjorten av dem var single, jobbet i East Village og visste hvor man fikk de rimeligste drinkene, hvilket renseri som var billigst og hvilke mobilleverandører som faktisk fungerte. De visste også hvor man ikke skulle gå på date, forutsatt at man overhodet ble invitert med ut.

Og det beste av alt var at her hadde hun funnet sin første ordentlige venninne i byen.

–Hør etter, damer! Shannon Fitzgerald måtte rope for å få alles oppmerksomhet. Hun var rødhåret, og kjolen hennes var en fantastisk designerkopi. Alle sto rundt et bord med lunsjboksene foran seg i små, ryddige stabler, og alle hadde tatt med seg kjølebager med kjøleelementer i bunnen. Ganske snart ville de gå fra den ene plassen til den andre som en gruppe elegante fabrikkarbeidere langs et samlebånd. Alle var under tretti, og alle var kledd i mørke farger denne desemberdagen. Alle, bortsett fra Bree. Hun hadde på seg en gul og svart rutet drakt hun selv hadde sydd. Den ville ha kledd Shannon, tenkte Bree.

–Hysj, sa Shannon, og så ble det stille. –Takk. Jeg har en idé, sa hun.

Det var ikke bare en setning. Ikke slik hun sa det. Nei, alle ordene var med BLOKKBOKSTAVER og fete typer, som en overskrift. Denne IDEEN måtte være god. Spennende. Langt bedre enn noen nye, dypfryste lunsjretter.

–De av dere som er nye… Shannon nikket mot Bree, –… vet kanskje ikke at familien min eier et trykkeri. Fitzgerald & Sons på hjørnet av 10th Avenue og North 50th.

Bree hadde sett stedet. Det var enormt.

–Vi lager samlekort. Mest med ulike idrettsutøvere, men nå vil plutselig alle ha dem. Artister bruker dem som visittkort. Det samme gjør eiendomsmeglere. Vi har laget dem for Twilight, Harry Potter og The Hunger Games, og vi har nettopp ferdig en gigantisk ordre for samlekort med hip-hop stjerner. Folk samler og bytter kort om alt mulig rart.

Shannon stanset opp og lot blikket gli over rommet. Så smilte hun. –Men det er ingen som bruker disse samlekortene slik de burde –til å bytte menn.

Bree blunket og kastet et raskt blikk mot den beste venninnen sin, Rebecca Thorpe. Rebecca stirret tilbake. De himlet med øynene, og Bree var nok en gang takknemlig for at hun og Rebecca hadde funnet tonen på tross av at de var så ulike. Bree kom fra en stor familie i en liten by i Ohio mens Rebecca var advokat og enebarn. Hun kom fra en snobbete familie i New York og drev et veldedighetsfond som var blant de største i verden. Likevel hadde de gjort avtaler og utvekslet telefonnummer i løpet av de første fem minuttene etter at de traff hverandre, og samme kveld hadde de blitt venner på Facebook og LinkedIn og hadde snakket på telefonen i over en time.

–Interessant, var det noen som sa, og Bree fokuserte på IDEEN og dramaet.

–Fortsett, sa en annen.

Shannon gjorde som hun ble bedt om. –For tre uker siden var jeg ute på blind date. Fetteren min kjente en fyr som jobbet sammen med en annen fyr. Dere vet hvordan det fungerer. Han var en flott kar. Virkelig. Vi møttes på Monterone –latterlig god risotto –og han var kjekk og hadde fast jobb. Han hadde vært i et forhold, men det var slutt for flere måneder siden. Det var en veldig hyggelig blind date. En av de beste på lenge. Men vi hadde bare ikke noe kjemi. Hun sukket. –Begge to merket det. Men, sa hun (bortsett fra at det var et stort MEN) –… jeg visste med det samme at han ville være perfekt for Janice.

Alle snudde seg mot Janice. Bree hadde selvfølgelig hilst på henne, men ikke noe mer. Hun var søt. Høy med mørkt hår og lekker sminke.

Janice gliste. –Vi har vært ute sammen tre ganger, og han er helt fantastisk. Jeg kan nesten ikke tro det. Janice lente seg over de dypfryste kylling-enchiladasene på bordet foran seg. –Jeg skal treffe moren hans på fredag.

Det gikk et sus gjennom forsamlingen.

–Ikke sant, sa Janice og rettet seg opp. Hun strålte.

Shannon fortsatte. –Vi kjenner alle sammen flotte, kjekke fyrer med fast jobb som ikke er homofile, opptatt eller gift uten å si noe. Hvis vi kombinerer det med trykkeriet til familien min, får vi…

Dette var som en Broadway-forestilling, tenkte Bree. Eller Shoppingkanalen på tv. Hun holdt pusten og ventet på den store avsløringen. Den store IDEEN.

Shannon løftet armen. Hun holdet et kort i hver hånd. Et vakkert, blankt kort. –På forsiden, sa hun, –er det selvfølgelig et bilde. Så snudde hun kortet. –På baksiden finner dere viktig informasjon.

–Som hva da? sa Bree, og overrasket seg selv med å si noe.

–Først og fremst, sa Shannon, –om han er ute etter ekteskap, kjæreste eller kun sex.

Kvinnene nikket. Man kunne unngå mye lidelse her i livet om man bare visste hvem som var hvem. Alt til sin tid. Bree var overhodet ikke interessert i å gifte seg. Sannsynligvis ikke i en kjæreste heller. Men tilfeldig sex? Ja, herregud. Og med en som allerede var prøvekjørt? Helt perfekt. Dette fortonet seg som selveste himmelriket for jentene på Manhattan.

–Favorittrestauranten hans, fortsatte Shannon, og igjen nikket alle. –Noen liker puben på hjørnet, mens noen har litt høyere krav. Og lidenskapen hans.

Det ble stille, og Shannon nøt øyeblikket. Ingen grunn til å forhaste seg. –Dere vet alle like godt som meg at de elsker å snakke om seg selv, og de foretrekker vanligvis å snakke om sine egne interesser. Som sport, aksjemarkedet, teknologi eller utenlandske filmer. Hvis du foretrekker sport, har du ikke lyst til å bli sittende med en aksjemegler. Eller kanskje det er helt greit, men da vet du i alle fall hva du begir deg inn på. Og til slutt, sa hun og tok seg tid til nok en dramatisk pause. –Det viktigste. Full åpenhet. Snorking er kanskje ikke noe problem for meg, men det kan være avgjørende for deg. Vi fortjener å få vite den ufordekte sannheten. Det er grenser for hvor mye man finner ut ved å google noen, ikke sant?

Igjen ble det stille, men det var ikke fordi de var forvirret. De tok inn over seg den storslagne IDEEN og lot den blomstre som en rose om vinteren. Og så brøt applausen ut.

Samlekortene med sexy menn i New York var et faktum.

*

Charlie Winslow kastet et raskt blikk ut gjennom vinduet mot brøytebilen før han skjøv stolen sin bort til pc nummer tre. Det var seks av dem til sammen. Alle hadde ulike operativsystemer og var koblet opp mot mediekonsernet hans, Naked New York. Han hadde lignende oppsett i en leilighet i Queens, en bungalow i Los Angeles, et hus i London og et kontor i Sydney. I tillegg hadde han et stort, gammelt herskapshus i Delaware der de fleste av serverne hans befant seg.

Naked New York trengte konstant tilsyn. Det som hadde begynt som en blogg om Manhattan i to tusen og fem, hadde blitt til ti ulike blogger som ved siste opptelling genererte over to hundre millioner treff i året i tillegg til de langt mer interessante tretti millionene i årlige reklameinntekter. NNY var akkurat som et hvert annet konglomerat, bortsett fra at produktene var ideer og meninger, rykter og tips, fotografier og sladder. Inntektene kom fra reklamen alene, og selv om Charlie hadde en liten gruppe fast ansatte og en svært stor gruppe frilansere som var bidragsytere, var hver av bloggene hans hjertebarn enten den fokuserte på kjendiser, finans, sport, teknologi, spill eller til og med byen sett fra et kvinnelig ståsted. Han stolte på redaktørene sine, men det var navnet hans som sto øverst på hver eneste side.

Det hadde gjort Charlie til en kjendis, noe han likte. Han hadde ikke tenkt på den siden av saken mens han utarbeidet den første forretningsplanen sin, men det var mye som var verre enn å bli invitert til hver eneste store tilstelning og være omgitt av vakre kvinner. Han var ikke på nivå med Clooney, men det at Charlie var fast bestemt på å forbli ungkar hadde gått fra å være en spøk til å bli et faktum. Etter seks år var det nærmest en legende.

Telefonen ringte, og han svarte. Handsfree-en hang over øret hans fra han kom ut av dusjen om morgenen. –Naomi. Hvordan har du det i dag, vakre skapning?

–Frydefull og undrende, som alltid, svarte assistenten hans tørt.

Charlie gliste. –Noe nytt?

–Nei. Og ikke glem at skredderen kommer innom klokka elleve. Ikke la ham vente. Det skjedde forrige gang. Klientlisten hans er nok til å få deg til å skjelve i underbuksene.

–Du gjør alltid underverker for egoet mitt. Charlie så ned på telefonen. Kusinen hans, Rebecca, prøvde å ringe. Pussig. Hun pleide aldri å ringe mens hun jobbet. –Jeg må legge på.

Han sendte av gårde en rask melding.

Hva er i veien? Har noen dødd? CW

Hun svarte i løpet av sekunder.

Alt i orden, men jeg har noe til deg

Hva da? CW

En date.

Han lo og tastet ivrig.

Gi deg, Becca. CW

Hun var favorittkusinen hans, noe som ikke sa så rent lite med tanke på hvor mange de var. Begge foreldrene hadde fem søsken, og alle hadde formert seg som små kaniner. Charlie hadde tre søsken, men bare ett av dem hadde fått egne barn.

I stedet for at det pep inn en ny melding, ringte telefonen hans.

–Jeg mener det, sa Rebecca. –Jeg tror du vil like henne. Hun er… annerledes. Ny. Splitter ny. Herregud, hun kler seg fortsatt i farger. Og hun er intelligent og slank og morsom. Hun kommer til å være helt henført og få deg til å føle deg stor og viktig.

–Å, Rebecca, jeg visste ikke at du brydde deg. Hun høres perfekt ut.

–Jeg vedder på at du ikke har ordnet deg med en date til valentinsdagen.

Han sukket. –Ikke vær latterlig. Jeg legger aldri planer så lang tid i forveien.

–Det gjør du nok denne gangen.

Noe med måten hun sa det på, fikk ham til å se opp fra pc-skjermen. Hun pleide alltid å erte, men dette var en utfordring. Han likte det. Rebecca klarte alltid å manipulere ham. –Greit.

–Jeg ringer deg.

–Hva heter hun?

–Har det noe å si?

Han trakk pusten og la hendene over tastaturet. –Nei. Så la han på, og to minutter senere var han oppslukt i et telefonmøte og hadde glemt alt om valentinsdagen og den kryptiske samtalen.

*

Bree hadde laget vegetarkarri med kikerter og pasta med ostesaus, men på lik linje med alle de andre inne på det store kjøkkenet, hadde hun ikke kommet på grunn av maten.

I dag kom KORTENE.

De siste møtene i lunsjbytteklubben hadde dreid seg mer om kortene enn om maten. Alle, unntatt én, hadde bidratt med minst to menn til listen over kort. De hadde hatt med bilder og tekst til baksiden og vært enige om at alle de første stevnemøtene skulle foregå på offentlige steder, og den som hadde bidratt med mannen, skulle informeres og gis alle nødvendige telefonnummer. Så hadde Shannon laget utkast til kort som de hadde diskutert og justert til de var fornøyde. Selve trykkingen tok ikke så lang tid, men det hadde vært lenge å vente siden den dagen i desember da ideen ble presentert for første gang. Nå, halvannen måned senere, var de i mål. Kanskje Bree ville finne et kort med bilde av drømmemannen på forsiden? En mann som ikke var ute etter noe mer enn en het natt. En natt som ville overgå selv hennes villeste fantasier.

For hun fortjente ikke å finne den rette riktig ennå. Bree hadde nemlig ikke bidratt til kortstokken. Hun kjente noen single menn på reklamebyrået der hun jobbet, men hun hadde aldri vært ute med noen av dem. Ikke at hun ikke hadde blitt spurt, men fordi hun planla å jobbe seg oppover i selskapet så raskt som mulig, ønsket hun ikke å danne for tette forbindelser til noen. Ikke før hun hadde vært der et år, minst. Hun var kanskje fra Ohio, men hun var ikke tapt bak en vogn.

Bree hadde planer. Eller rettere sagt: Hun hadde en femårsplan. Og målet var å bli motekonsulent, forfatter og tv-personlighet. Planen var rettesnoren hennes og viste vei gjennom storbyjungelen. En av hjørnesteinene i planen var at hun ikke under noen omstendighet skulle innlede et forhold. Men hun hadde sine behov. Hun hadde vært på date noen ganger etter at hun kom til New York, men bare et par av dem hadde inkludert sex. Ingen av gangene hadde etterlatt seg noe varig inntrykk, og siden desember hadde hun stadig vekk tenkt på denne ideen om et utvalg single, akseptable menn som var ute etter sex akkurat som henne.

Det var skremmende å nesten ikke ha noen venner på et sted som Manhattan. Og spennende også. Men mennene her var annerledes enn dem hun hadde kjent hjemme. Og reglene virket mer… ubestemmelige. Risikoen var høyere.

Hun hadde vært så heldig som hadde fått bli med i lunsjbytteklubben. Nå hadde hun venner og skulle få være med på samlekortene selv om hun ikke hadde bidratt.

Da Shannon kom, brøt kaoset ut. Kvinnene samlet seg rundt et tomt bord og glemte alt om dypfryste måltider. Shannon løftet esken dramatisk over hodet før hun tømte innholdet utover bordet. Det var som et fossefall av vakre og tilgjengelige alternativer presentert på små, rektangulære pappbiter som passet i lommeboken, og som lett kunne finnes frem og gi opphav til håp og drømmer.

Bree lot blikket gli over bunken mens hjertet hamret. Hun håpet å finne en som var snill, men ikke altfor snill. En som var løssluppen.

Rebecca kom bort og dunket til henne i skulderen. Bree skulte bort på venninnen før hun igjen så ned på bordet med alle kortene. Og så var det som om hjertet hennes hoppet over et slag. Det lå et kort for seg selv, like foran henne.

Det var ikke mulig. Det kunne det ikke være. Blodet suste i ørene hennes og overdøvet alt annet. Hun strakte seg etter kortet med skjelvende fingre.

Charlie Winslow. Selveste Charlie Winslow. Det måtte være en spøk. Han kunne få hvem han ville, så hvorfor var han avbildet på et samlekort i kjelleren på St. Mark’s?

–Jeg tenkte kanskje du kom til å kjenne ham igjen.

Bree slapp kortet med blikket og så på Rebecca igjen. Venninnen smilte fornøyd som om hun nettopp hadde klart å komme seg forbi dørvakten på The Pink Elephant. Bree stirret ned på kortet igjen som for å forsikre seg om at det virkelig var Charlie Winslow. –Hvordan?

–Han er fetteren min, sa Rebecca.

–Fetteren din? gjentok Bree.

–Ja. Og gudene skal vite at han er singel.

–Han kan få hvem han vil.

Rebecca lo. –Jo, men hvis du spiser hummer og sjampanje hver kveld, går du lei før eller siden, ikke sant?

Bree ristet på hodet. –Jeg tror ikke det. Men jeg begynner å skjønne hvorfor du kommer hit og bytter lunsjretter. Her får du tunfisk i stedet for den sedvanlige kaviaren din, ikke sant?

Rebecca bare himlet med øynene. –Tro meg, han har gått lei. Og han trenger en date til valentinsdagen.

Bree måtte rygge for å holde balansen. –Meg? Jeg… Hun blunket og stirret på kvinnen hun trodde hun kjente. De hadde gått ut sammen en rekke ganger, og hun og Rebecca hadde kommet så fint overens. De lo masse. Rebecca var et par år eldre enn Bree og lynskarp. Hun vasset i penger, men det hadde ikke gått til hodet på henne. Hun var sjarmerende. Det var et av New Yorks mange mysterier hvordan en kvinne som henne fortsatt slet med å finne seg en mann, men Bree visste at det var tilfelle.

–Hva sier du, Bree? Jeg vet ikke hvor han vil ta deg med, men det blir garantert til et eller annet glamorøst sted.

–Jeg kommer fra Ohio, sa Bree. –Jeg syr alle klærne mine selv. For meg er det glamorøst å kjøre med undergrunnen. Han kommer til å le seg i hjel ved synet av meg.

Rebecca la hånden sin på skulderen til Bree. –Ikke si sånn. Jeg ville ikke ha foreslått det hvis jeg ikke trodde at det var noe for deg. Jeg har kjent ham hele livet. Han er morsom og smart, og dere kommer til å like hverandre. Og dessuten er det ingen av dere som er ute etter noe seriøst. Du har ingenting å tape.

–Han er liksom Kongen av Manhattan. Jeg kommer ikke til å ane hva jeg skal snakke om.

–Hvis du kaller ham Kongen av Manhattan, kommer han til å elske deg i all evighet.

–Jeg vil ikke ha all evighet. Men kanskje folk kommer til å huske det hvis jeg blir sett sammen med ham.

–De kommer til å ta bilder, sa Rebecca og så mot haugen med samlekort. –De tar alltid bilder av Charlie.

–Hva med deg? spurte Bree. –Ser du noen av interesse?

Rebecca løftet et kort. Fyren så lekker ut, men da hun leste på baksiden, ble hun skuffet. –Bare sex. Hun kastet det tilbake i bunken.

–Kanskje ikke, sa Bree. –Kanskje han bare tror at han ikke er ute etter noe mer. Hun tviholdt på kortet til Charlie. Hvis noen andre ville ha det, ble de nødt til å slåss for det. Hun plukket opp kortet Rebecca hadde kastet fra seg. –Han er musiker. Fiolinist i New York Philharmonic. Det er imponerende. Og han har ikke truffet deg ennå.

Rebecca smilte og vippet det lange, mørke håret over skulderen. –Kommer du til å ombestemme deg? Kommer du plutselig til å ville gifte deg og få barn etter én date med Charlie?

Bree lo. –Nei. Men det betyr ikke at det ikke kan skje med noen andre.

–Ikke bekymre deg for meg, Kingston. Jeg kommer til å finne noen. Nå skal vi konsentrere oss om deg. Det blir valentinsdagen. Jeg skal ordne alt.

–Å, herregud. Bree så ned på det hjemmesydde antrekket sitt. Flaskegrønt skjørt og en silkebluse i sekstitallsmønster som var sydd fra et plagg hun hadde funnet i bruktbutikken. Svarte strømper, svarte sko, og et sløyfebånd i den korte alvefrisyren. Det eneste hun hadde på seg som kostet noe særlig, var skoene, og de hadde hun arvet. Hva hvis han ville ta henne med til Pegu Club eller 24 Ninth Avenue? Alle kom til å se at hun ikke hørte hjemme der.

–Du har mer stil enn alle de andre på dette kjøkkenet har til sammen. Mer enn disse deltakerne på Project Runway. Kom igjen, Bree. Det var jo derfor du kom til New York. Dette er din sjanse, og jeg vet at du kan klare det.

Bree rettet seg opp. –Greit. Det verste som kan skje, er at jeg dummer meg fullstendig ut, og det har jeg allerede gjort utallige ganger. Ring Charlie Winslow og fortell ham at han skal få treffe en ny jente.

Rebecca lo. Så lente hun seg bekymret frem. –Du bør kanskje trekke pusten, Bree. Eller kanskje vi skal finne en stol til deg. Kom igjen, vennen. Det ligger en papirpose på benken der borte. Flink jente.

